Document ID: 32008R0690

KOMISIJOS REGLAMENTAS (EB) Nr. 690/2008
2008 m. liepos 4 d.
pripažįstantis apsaugotas Bendrijos zonas, kuriose augalų sveikatai gresia ypatingas pavojus
(Nauja redakcija)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir dėl jų išplitimo joje (1), ypač į jos 2 straipsnio 1 dalies h punkto pirmąją pastraipą,
atsižvelgdama į Airijos, Ispanijos, Italijos, Kipro, Lietuvos, Maltos, Austrijos, Portugalijos, Slovėnijos ir Slovakijos pateiktus prašymus,
kadangi:
(1)
2001 m. gegužės 8 d. Komisijos direktyva 2001/32/EB, pripažįstanti Bendrijos apsaugos zonas, kuriose augalų sveikatai gresia ypatingas pavojus ir panaikinanti Direktyvą 92/76/EEB (2), buvo iš esmės keista keletą kartų. Kadangi padaryta ir kitų pakeitimų, siekiant aiškumo ją reikėtų išdėstyti nauja redakcija.
(2)
Pagal Direktyvą 2000/29/EB galima apibrėžti tas apsaugotas zonas, kuriose yra didelis pavojus augalų sveikatai, ir suteikti toms zonoms ypatingą apsaugą, atitinkančią vidaus rinkos sąlygas. Šios zonos buvo apibrėžtos Komisijos direktyvoje 2001/32/EB.
(3)
Tam tikros valstybės narės ar tam tikros valstybių narių teritorijos yra pripažįstamos kaip apsaugotos nuo tam tikrų kenksmingų organizmų zonos. Kai kuriais atvejais jos tokiomis buvo pripažintos laikinai, nes visa informacija, būtina įrodyti, kad konkrečių žalingų organizmų atitinkamoje valstybėje narėje arba rajone nėra, nebuvo pateikta arba nebuvo įgyvendintos priemonės šiems organizmams likviduoti. Jei atitinkamos valstybės narės jau pateikė būtiną informaciją, tos zonos turėtų būti pripažintos nuolatinėmis apsaugotomis zonomis. Laikinasis pripažinimas turėtų būti pratęsiamas išimtiniais atvejais suteikiant atitinkamoms valstybėms narėms papildomo laiko informacijai, kuria įrodomas to organizmo buvimas arba nebuvimas, pateikti ir prireikus likvidavimo priemonėms įgyvendinti. Kitais atvejais apsaugos zonos nebeturėtų būti pripažįstamos tokiomis zonomis, jeigu jau yra aptikta kenksmingų organizmų.
(4)
Kipras buvo laikinai pripažintas nuo Daktulosphaira vitifoliae (Fitch), Ips sexdentatus Börner ir Leptinotarsa decemlineata Say apsaugota zona iki 2008 m. kovo 31 d. Iš Kipro pateiktos informacijos matyti, kad nuo tada, kai buvo suteiktas laikinas pripažinimas, minėtų organizmų Kipre nebėra. Todėl Kipras turėtų būti pripažintas nuolatine nuo šių organizmų apsaugota zona.
(5)
Tam tikri Ispanijos regionai buvo pripažinti nuo Thaumetopoea pityocampa (Den. and Schiff.) apsaugotomis zonomis. Iš Ispanijos pateiktos informacijos matyti, kad minėtas organizmas dabar paplito šiuose regionuose. Todėl jie nebeturėtų būti pripažinti nuo minėto organizmo apsaugotomis zonomis.
(6)
Kai kurie Italijos, Austrijos, Slovėnijos ir Slovakijos regionai, visa Arijos ir Lietuvos teritorija buvo laikinai pripažintos nuo Erwinia amylovora (Burr.) Winsl. et al. apsaugotomis zonomis iki 2008 m. kovo 31 d.
(7)
Iš Airijos, Lietuvos ir Slovakijos pateiktos informacijos matyti, kad laikinas šių šalių pripažinimas nuo Erwinia amylovora (Burr.) Winsl et al. apsaugotomis zonomis turėtų būti pratęsiamas išimtiniais atvejais suteikiant atitinkamoms valstybėms narėms papildomo laiko informacijai, kuria įrodomas to organizmo buvimas arba nebuvimas, pateikti ir prireikus likvidavimo priemonėms įgyvendinti.
(8)
Iš Italijos ir Slovėnijos pateiktos informacijos matyti, kad Erwinia amylovora (Burr.) Winsl. et al. dabar yra aptinkamas kai kuriuose regionuose, kurie buvo laikinai iki 2008 m. kovo 31 d. pripažinti nuo to organizmo apsaugotomis zonomis. Todėl šie regionai nebeturėtų būti pripažinti nuo to organizmo apsaugotomis zonomis.
(9)
Iš Austrijos pateiktos informacijos matyti, kad dėl nepalankių sąlygų 2007 m. buvo keli dideli Erwinia amylovora (Burr.) Winsl. et al. protrūkiai kai kuriose jos teritorijos dalyse, kurios buvo laikinai pripažintos nuo šio kenksmingo organizmo apsaugotomis zonomis. Dėl šios priežasties laikinas apsaugotų zonų kai kuriuose regionuose nuo Erwinia amylovora (Burr.) Winsl. et al. pripažinimas turėtų būti pratęstas vieneriems metams suteikiant Austrijai papildomo laiko patikrinti, ar Austrijos 2007 m. taikytos likvidavimo priemonės buvo veiksmingos ir informacijai, kuria būtų įrodyta, kad Erwinia amylovora (Burr.) Winsl. et al. nebeaptinkama, pateikti arba, jei būtina, priemonėms išnaikinti šį organizmą įgyvendinti 2008 m.
(10)
Malta buvo laikinai pripažinta nuo Citrus tristeza viruso (Europos štamas) apsaugota zona iki 2008 m. kovo 31 d. Iš Maltos pateiktos informacijos matyti, kad pastangos likviduoti minėtą organizmą buvo sėkmingos. Todėl Malta turėtų būti pripažinta nuolatine nuo šių organizmų apsaugota zona.
(11)
Portugalijos teritorija buvo pripažinta nuo Citrus tristeza viruso (Europos štamas) apsaugota zona. Iš Portugalijos pateiktos informacijos matyti, kad minėtas organizmas dabar paplito dalyje jos teritorijos. Todėl ši Portugalijos teritorijos dalis nebeturėtų būti pripažįstama nuo šio organizmo apsaugota zona.
(12)
Todėl reikia pakeisti esamą apsaugotų zonų nustatymą.
(13)
Anksčiau apsaugotos zonos buvo pripažįstamos ir keičiamos direktyva. Siekiant, kad jos būtų valstybėse narėse taikomos laiku ir vienu metu, apsaugos zonos turėtų būti pripažįstamos reglamentu.
(14)
Šiame reglamente numatytos priemonės atitinka Augalų sveikatos nuolatinio komiteto nuomonę.
(15)
Šis reglamentas neturėtų pažeisti valstybių narių įpareigojimų, susijusių su II priedo B dalyje nurodytų direktyvų perkėlimo į nacionalinę teisę ir taikymo terminais,
PRIĖMĖ ŠĮ REGLAMENTĄ:
1 straipsnis
Šio dokumento I priede išvardytos Bendrijos zonos pripažįstamos nuo kenksmingų organizmų, kurie yra išvardyti šalia zonų pavadinimų šio reglamento I priede, apsaugotomis zonomis, kaip apibrėžta Direktyvos 2000/29/EB 2 straipsnio 1 dalies h punkte.
2 straipsnis
Direktyva 2001/32/EB su pakeitimais, padarytais II priedo A dalyje išvardytais teisės aktais, panaikinama nepažeidžiant valstybių narių įpareigojimų, susijusių su II priedo B dalyje nurodytų direktyvų perkėlimo į nacionalinę teisę ir taikymo terminais.
Nuorodos į panaikintą direktyvą laikomos nuorodomis į šį reglamentą ir skaitomos pagal III priede pateiktą atitikmenų lentelę.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. liepos 4 d.

Labels: 20
18
16
6